SGP ดีดแรง 6% คาดเก็งฯรับงบไตรมาส 4/63 โต หลังดีมานด์ใช้ก๊าซพุ่ง
SGP ดีดแรง 6% คาดเก็งฯรับงบไตรมาส 4/63 โต หลังดีมานด์ใช้ก๊าซพุ่ง
13 ม.ค. 2564

ผู้สื่อข่าวรายงานว่า ราคาหุ้น บริษัท สยามแก๊ส แอนด์ ปิโตรเคมีคัลส์ จำกัด (มหาชน) หรือ SGP ณ เวลา 16.03 น. อยู่ที่ระดับ 11.30 บาท บวก 0.60 บาท หรือ 5.61% สูงสุดที่ระดับ 11.50 บาท ต่ำสุดที่ระดับ 10.70 บาท ด้วยมูลค่าการซื้อขาย 125.80 ล้านบาท

ทั้งนี้ ปัจจัยที่คาดว่าส่งผลให้ราคาหุ้น SGP ปรับตัวเพิ่มขึ้นแรง คาดมาจากเข้าเก็งกำไรรับผลการดำเนินงานงวดไตรมาส 4 และงวดปี 2563 ว่าจะเติบโตอย่างต่อเนื่อง
โดยก่อนหน้านี้ นางจินตณา กิ่งแก้ว รองกรรมการผู้จัดการ SGP เปิดเผยว่า ปัจจุบันบริษัทอยู่ระหว่างการสรุปแผนการดำเนินงานและเป้าหมายของปี 64 โดยเบื้องต้นตั้งเป้ารายได้จะเติบโต 3-5% จากปี 63 ซึ่งเป็นผลจากสถานการณ์โควิด-19 เริ่มคลี่คลาย ส่งผลให้การดำเนินกิจกรรมทางเศรษฐกิจ และการกลับมาใช้ดำเนินชีวิตตามปกติ ส่งผลให้ความต้องการใช้ก๊าซฟื้นตัวได้อย่างต่อเนื่อง แต่อย่างไรก็ตามยังคงต้องติดตามสถานการณ์การแพร่ระบาอของเชื้อไวรัสโควิด-19 จะมีระลอกที่สองเข้ามากระทบอีกหรือไม่
สำหรับผลประกอบการในช่วงไตรมาส 4/63 คาดว่าจะฟื้นตัวได้อย่างต่อเนื่องจากไตรมาส 3/63 ที่ผ่านมา โดยได้รับปัจจัยหนุนจากสถานการณ์การแพร่ระบาดของเชื้อไวรัสโควิด-19 ที่คลี่คลายไปในทิศทางที่ดีขึ้น และมีการคลายมาตรการปิดเมืองของประเทศต่างๆช่วยหนุนความต้องการใช้ก๊าซเพิ่มขึ้น ทั้งในด้านการเดินทาง การใช้ก๊าซในโรงแรม ร้านอาหาร ห้างสรรพสินค้ามีความต้องการใช้เพิ่ม รวมไปถึงทิศทางราคาก๊าซที่ปรับตัวสูงขึ้นมาต่อเนื่องในช่วงที่ผ่านมา
ส่วนเป้าหมายรายได้ในระยะ 2-3 ปี บริษัทยังคงมั่นใจว่าจะทำได้ตามเป้าหมายที่มีรายได้เพิ่มขึ้นแตะระดับ 100,000 ล้านบาท โดยได้รับปัจจัยหนุนจากการที่บริษัทมีแผนการขยายกิจการอย่างต่อเนื่อง ทั้งในและต่างประเทศ โดยบริษัทได้มีการขยายคลังน้ำมัน ขยายกองเรือ กองรถ รวมถึงแผนการขยายตลาดมากขึ้นด้วย
โดยปัจจุบันบริษัทมีเรือทั้งขนาดเล็กและใหญ่ 30 ลำ รถขนส่งมากกว่า 500 คัน โรงงาน 9 แห่ง และโรงบรรจุแก๊ส 44 แห่ง ขณะที่ของ Agent 140 แห่ง